Damme chì ro mæ libro de conti, che vœuggio fâ ro baranço. Tirame in çà un-na carrega. (Valerio tira una sedia) basta così... Se un messo me ven à çercâ, famme ciammâ subito. Intanto me fermo un poco chì, pei vei se se prezenta quarche accattao.
Val.. (a parte) E mi vaggo à avizâ Martin de quello chi segue, per vei, se se pœu, d'accomodâ questo cæto. Me pâ che ro tempo se faççe brutto.
Patella, Ghigermo.
Pat. Oh, oh. Bon, bon. L'è giusto solo. Vœuggio accostámeghe. (a parte)
Ghig. (leggendo un libro di conti) Conto de pegore e de bestie, dæte in sœuçia etc. seiçento à Martin etc.
Pat. Bella peçça de panno che veggo! a m'impe l'œuggio, a faræ giusto à propoxito (a parte) (forte). Servo sò umilissimo, sciô Ghigermo.
Ghig. (che non lo vede) S’o l'è ro messo, ch'ho mandao à ciammâ, ch'o l'aspête.
Pat. No Signor... son...
Ghig. Ah.. ah.. sciô procurao.. ro riveriscio.
Pat. Ghe domando scuza. Hò l’onô d'êsse un avvocato. A ognun ri sò titoli.
lij_Latn lij_Latn lij_Latn lij_Latn lij_Latn lij_Latn lij_Latn fur_Latn lij_Latn lij_Latn